text: Vi elsker små og billige biler
  26 februar 2012 kl. 09.49
  Syd- og sønderjyderne er vilde med små biler til under 100.000 kroner. Små biler sælger som varmt brød og der er lange leveringstider.
  De hedder Spark, Aygo, Up, Alto, Ka, Picanto, C1, I10 osv. - og fælles for dem er, at de kan købes for under 100.000 kroner.
  Det er noget syd- og sønderjyderne kan li. Og når den årlige ejerafgift kun er godt en plovmand - og bilerne kører mere end 20 kilometer på en liter historisk dyr benzin, ja så står køberne ligefrem i kø.
  Resultatet er, at mange må vente i flere måneder på at få leveret deres nye bil.
  Trods krisetider satte bilsalget rekord i 2011 og antallet af nyindregistreringer i januar tyder på, at efterspørgslen lang fra er dækket.
  